Die groot verandering in die nuwe reeks is aan die binnekant, en hier is die nuwe model terselfdetyd ‘n groot verrassing en ‘n effense teleurstelling. Aan die positiewe kant is die S 10 baie goed toegerus met standaard kenmerke soos Bluetooth-verbinding, ‘n inligting-en-vermaakstelsel met satellietnavigasie, ‘n veelfunksiestuurwiel met kontroles vir die radio, die telefoon en die spoedbeheer, ‘n USB-sok en ‘n 12-volt-kragpunt, ‘n verhitbare agterruit, ISOFIX-hegpunte op die agtersitplekke en ‘n sentrale sluitstelsel met sleutellose toegang. Die afstandbeheer is egter los van die sleutel en werk nie van baie ver af nie. Laasgenoemde is nie ‘n probleem nie omdat dit dalk gevaarlik kan wees as die voertuig oopgesluit word as ‘n mens nie naby is nie. Die teleurstellings is dat daar min plek vir los goedjies tussen die sitplekke is en dat ‘n ritrekenaar in sy afwesigheid skitter. As ‘n mens eers daaraan gewoond geraak het, voel jy ‘n gemis as jy ‘n voertuig bestuur wat dit nie het nie. Die skakelaar vir die aandryfstelsel is tussen die sitplekke geleë. Daar is oorgenoeg kop- en beenruimte vir vyf insittendes en die treeplanke onder die deure maak toegang tot die voertuig maklik al sit ‘n mens hoog.